Lifestyle | Protea Boekhuis
Bekendstelling van Daar doer in die fliek deur Leon van Nierop
by Protea Boekhuis on Mar 22nd, 2016 Tweet
'n Goeie fliek is net so lank as wat 'n mens se blaas dit kan uithou. Alfred Hitchcock het iets in hierdie lyn gesê, en dit is ook met hierdie woorde waarmee Leon van Nierop sy boekbekendstelling, op Donderdagaand 10 Maart by die Dros in Willowbridge-sentrum, begin het.
Die mense het vroeg al saamgedrom in afwagting om na Van Nierop te luister. Protea Boekhuis en Bargain Books was gereed met sy boek – Daar doer in die fliek – en die Dros en Slim Lady het eetgoed en 'n glasie wyn voorsien. Daar was gesellig verkeer en 'n paar van die gaste het sommer gou-gou met neus-in-boek rondgestaan, want langer kon daar nie gewag word om te begin lees nie.
Maar toe kom die stem. Die stem wat vereenselwig word met die Afrikaanse fliek. Daar is geen twyfel na wie jy luister wanneer Leon van Nierop begin praat nie.
Hy vertel van eerste grootskerm-ondervinding as 'n klein seuntjie. Tydens 'n kuier op Oupa se plaas word Van Nierop deur sy ouma inglig: "My kind, vannaand gaan ons 'n bioskoop-fliek kyk." Nietjies uitgevat vertrek hulle na die kerksaal, waar die fliek vertoon gaan word. Van Nierop klink amper weer soos die seuntjie terwyl hy van sy onderving vertel: "Ek het by byna natgemaak. Ek het nog nooit so iets gesien nie!"
Van die begin af het die resensent begin deurskemer. Van Nierop het gou meer as net die beeld op die doek raakgesien en begin dophou hoe mense reageer op wat hulle sien. Op pad huis toe het hy eenkeer sy ouers vertel hoe die mense soos groot-oog vlêrmuise gesit en kyk het. "Die kind dink anders oor dinge," sê sy pa, terwyl sy ma skerm met "los vir Boeta."
'n Groot verandering het gekom toe Leon van Nierop die fliek, Die Kandidaat gesien het. Die kamera begin saam beweeg met die aksie, waar dit vantevore meestal staties was. Dit is hier waar Van Nierop besef dat die kamera 'n karakter kan wees, 'n verteller – en dat kamerawerk 'n belangrike rol speel.
Oor die jare het Leon van Nierop naamgemaak as resensent, asook draaiboekskrywer. Al stem 'n mens nie altyd saam met sy resensies nie, is dit duidelik dat dit van 'n plek van passie en kennis kom. In sy boek, Daar doer in die fliek, deel Van Nierop staaltjies uit die Afrikaanse fliekbedryf; met respek en deernis vir Afrikaanse filmmakers.
Sy raad aan nuwelinge in die filmbedryf: dit gaan oor kwaliteit en nie kwantiteit nie – wees bereid om oor en oor aan jou draaiboek te skaaf. Maak seker jy het 'n storie wat jy wil vertel en maak dit nuut. Respekteer jou gehoor, en gee hulle iets om oor te praat.
En waar kom die titel van Daar doer in die fliek vandaan? Dit gaan al die pad terug na Leon van Nierop se eerste fliek-ondervinding saam met Ouma en Oupa in die kerksaal: Jamie Uys se Daar doer in die bosveld.
Verfyn jou vliegvaardighede en raak kreatief met Nóg 100 papiervliegtuie deur Andy Tudor
by Protea Boekhuis on Jul 28th, 2014 Tweet
Verfyn jou vliegvaardighede met Nóg 100 papiervliegtuie! Daar is 100 blaaie wat jy kan uitskeur om allerlei opwindende vliegtuigies te vou – van tydmasjiene tot goggas en gekamoefleerde haaie.
- Vol pragtige ontwerpe vir papiervliegtuie – om te vou en mee te vlieg
- Gedruk op spesiale uitskeur-bladsye; elke papiervliegtuig is uniek geïllustreer
- Sluit duidelike instruksies in waarvolgens vliegtuie gevou kan word
- 'n Briljante present vir enige kind – of volwassene! Perfek vir die kerskous, of om kinders besig te hou by 'n partytjie.
Nóg 100 papiervliegtuie volg op 100 Papiervliegtuie – ook uitgegee deur Protea Boekhuis (2012) – en bevat 100 pragtig geïllustreerde uitskeur-bladsye waarmee kinders (en volwassenes!) papiervliegtuie kan vou. Die boek is ideaal vir vliegtuig- en modelvliegtuig-entoesiaste.